[pic] | AZ EURÓPAI KÖZÖSSÉGEK BIZOTTSÁGA |

Brüsszel, 17.3.2008

COM(2008) 147 végleges

2008/0058 (CNS)

2008/0059 (CNS)

Javaslat:

A TANÁCS IRÁNYELVE

a közös hozzáadottértékadó-rendszerről szóló, 2006. november 28-i 2006/112/EK tanácsi irányelvnek a Közösségen belüli ügyletekkel kapcsolatos adócsalás elleni küzdelem érdekében történő módosításáról

Javaslat:

A TANÁCS RENDELETE

az 1798/2003/EK rendeletnek a Közösségen belüli ügyletekkel kapcsolatos adócsalás elleni küzdelem érdekében történő módosításáról

(a Bizottság előterjesztése)

INDOKOLÁS

A javaslat háttere |

110 | A javaslat indokai és célkitűzései A Közösségen belüli termékértékesítésekkel kapcsolatos információcsere, amelynek rendszerét a belső piacra való áttérés alkalmával elfogadott átmeneti héarendszer keretében hozták létre, már nem elegendő a Közösségen belüli ügyletekkel kapcsolatos adócsalással való hatékony szembenézésre. Ezzel összefüggésben a Tanács – 2007. június 5-i következtetéseiben – arra irányuló javaslat kidolgozására hívta fel a Bizottságot, hogy egy hónapra csökkenjen a Közösségen belüli ügyletekre vonatkozó információgyűjtés alapjául szolgáló időszak, valamint ezen információk tagállamok közötti átadásának határideje. |

120 | Általános háttér Az adócsalás nagyon jelentős bevételkiesést okoz a tagállamoknak és megzavarja a belső piac működését. Szerveződése gyakran nem ismer országhatárokat. Ezzel összefüggésben a Bizottság 2006 májusában közleményt fogadott el az ilyen jelenségek elleni küzdelem fokozására irányuló koordinált stratégia kialakításának szükségességéről. A héacsalással – és különösen a Közösségen belüli „körhintacsalással” – összefüggésben ez a közlemény megkülönbözteti a héarendszer megerősítésére irányuló, de annak elveit nem érintő hagyományos intézkedéseket, valamint az ezeknél nagyobb horderejű, a héa beszedésének elveit is érintő intézkedéseket. A Tanácsban ennek nyomán folytatott vita rávilágított arra, hogy a nagyobb horderejű intézkedések nem valósíthatók meg rövid távon. A Tanács – 2007. június 5-i következtetéseiben – ezért kérte fel a Bizottságot, hogy az adócsalás elleni stratégiával foglalkozó szakértői csoportban folytatott vitát követően hozzon hagyományos intézkedéseket. A Közösségen belüli héarendszer megerősítésére számos, egymást kiegészítő intézkedés alkalmas. A szakértői csoportban megtárgyaltak közül a Tanács négy, minél hamarabb meghozandó intézkedésre helyezett hangsúlyt; ezek között vannak olyanok, amelyek a hatályos szabályozás módosítását igénylik. E javaslat tárgyát két intézkedés képezi, mégpedig a közösségi ügyletekre vonatkozó összesítő bevallások benyújtási időközének egy hónapra való csökkentése, valamint az adóigazgatási szervek közötti információcsere határidejének szintén egy hónapra való csökkentése. December 4-i következtetéseiben a Tanács felkérte a Bizottságot, hogy folytassa a többi hagyományos intézkedésnek a szakértői csoportban való megvitatását; nincs kizárva, hogy ez a munka további jogalkotási javaslatokat eredményez. Egyébiránt megjegyzendő, hogy az Európai Számvevőszék a hozzáadottérték-adó terén folytatott közigazgatási együttműködésről szóló 8/2007. sz. különjelentésében ajánlásokat fogalmazott meg a Közösségen belüli ügyletekkel kapcsolatos információcserére vonatkozóan. E jelentés 108. pontjában a Számvevőszék egyfelől az adatgyűjtésre és -továbbításra vonatkozó határidők jelentős lerövidítésére, másfelől az adatok keresztellenőrzéséből fakadó lehetőségek bővítésére tett ajánlást. |

130 | A javaslat által érintett területet szabályozó hatályos rendelkezések A tervezett intézkedés kizárólag a Közösségen belüli ügyletekre vonatkozó információk gyorsabb összegyűjtésére és továbbítására irányul. A hatályban lévő rendelkezések a 2006. november 28-i 2006/112/EK tanácsi irányelv XI. címének 5. és 6. fejezetében, valamint a 2003. október 7-i 1798/2003/EK tanácsi rendelet V. fejezetében találhatók. E rendelkezések keretében a következő rendszerességgel gyűjtenek információkat a vállalkozásoktól: az összesítő nyilatkozatok a Közösségen belüli termékértékesítésekre vonatkozó adatokat tartalmazzák, és a gazdasági szereplők negyedévente – bizonyos esetekben havonta – nyújtják be őket. az összesítő nyilatkozatok 2010. január 1-jétől tartalmazni fogják a szolgáltatást igénybe vevő tagállamában teljesített szolgáltatásokra vonatkozó adatokat is, ha az adó megfizetésére a vevő köteles. A rendeltetési hely szerinti tagállamban teljesített Közösségen belüli termékbeszerzésekre vonatkozó adatok összegyűjtése havonta, kéthavonta, negyedévente, félévente vagy évente benyújtott héabevallások útján történik. A jelenlegi helyzetben az ügylet teljesítése után három–hat hónap telik el, mire a vonatkozó információk a beszerző szerinti tagállam birtokába kerülnek. A javaslat alapján ez egy–két hónapra rövidülne. Megjegyzendő, hogy a 2006/112/EK irányelvben már szerepel annak lehetősége, hogy a tagállamok havonta kérjék a összesítő nyilatkozatokat. Mivel azonban ez a lehetőség nem jelent közvetlen előnyt az adatot gyűjtő tagállamnak, mindössze négy tagállam kéri havonta az adatokat jelentős számú adóalanytól. |

140 | Összhang az Unió egyéb szakpolitikáival és célkitűzéseivel Az adócsalás elleni küzdelem a lisszaboni stratégiába illeszkedik. Az adózási és a vámpolitikáknak a lisszaboni stratégiához való hozzájárulásáról szóló 2005. október 25-i közleményében a Bizottság hangsúlyozta, hogy az adócsalás jelentősen torzítja a belső piac működését, akadályozza a tisztességes versenyt, és csökkenti a közszolgáltatásokra nemzeti szinten fordítandó bevételeket. Mivel a hatóságoknak pótolniuk kell a kieső bevételeket, az adócsalás növeli az adószabályokat tiszteletben tartó vállalkozásokra nehezedő költségvetési nyomást. Ezenkívül a javaslat egyik intézkedése jelentősen egyszerűsíti a vállalkozások dolgát, mivel a tagállamokat arra kötelezi, hogy elektronikus fájlküldéssel benyújtott összesítő nyilatkozatot és adóbevallást is elfogadjanak. |

KONZULTÁCIÓ AZ ÉRDEKELT FELEKKEL ÉS HATÁSVIZSGÁLAT |

Konzultáció az érdekeltekkel |

211 | A konzultáció során használt módszerek, az érintett főbb ágazatok és a válaszadók általános bemutatása Az intézkedés szerepelt azon hagyományos intézkedések között, amelyek a héacsalásról szóló, a Bizottság által 2007. március 29-én Brüsszelben megrendezett konferencián kerültek szóba. A tanácskozáson a nagyvállalatok, a szakmai szövetségek, és a tagállamok képviselői, valamint adózási szakemberek vettek részt. Az intézkedést néhány olyan nagyvállalattal is megvitatták, amely a tagállamok többségében jelen van, és így nagyszámú és sokféle követelménynek kell megfelelnie. Az intézkedést a kkv-k reprezentatív szervezeteinek is bemutatták az EU kkv-megbízottjánál 2007. november 28-án Brüsszelben tartott ülés alkalmával. Az intézkedést az adócsalás elleni küzdelem stratégiájával foglalkozó, tagállami szakértőkből álló csoportban is megvitatták. |

212 | A válaszok összefoglalása és figyelembevételük módja Bár kétséges, hogy az adóigazgatási szervek hasznosítani tudják-e az átadott adatokat, a megkérdezett vállalkozások többsége elismeri, hogy a havi adatszolgáltatásra való áttérés számukra nem járna jelentős teherrel. A vállalkozások többsége tehát kész elfogadni az intézkedést, ha az adóigazgatási szervek hatékonyságának növelésével járó olyan átfogó stratégiába illeszkedik, amely kedvezményeket és tehercsökkenést biztosít az adózási kötelezettségeiket rendszeresen és megfelelően teljesítő vállalkozásoknak. A kkv-k képviselői megerősítették, hogy az intézkedésnek a kkv-k legnagyobb részére nincs hatása. Megjegyzendő, hogy az intézkedés valójában egy olyan intézkedéscsomag része, amelynek bizonyos elemei kifejezetten arra irányulnak, hogy a vállalkozásoknak fokozottabb jogbiztonságot adjanak, és csökkentsék azok adminisztratív terheit, valamint jelentősen növeljék az adóigazgatási szervek közötti információcserét és együttműködést. |

Szakvélemények összegyűjtése és felhasználása |

221 | Érintett tudományos/szakértői területek Gazdasági költségelemzés a vállalkozások vonatkozásában, beleértve a kkv-kat is. |

222 | Alkalmazott módszertan Elszámoló árak rendszere. |

223 | A megkérdezett legfontosabb szervezetek/szakértők A Price Waterhouse Coopers tanulmányt készített a Bizottságnak, tizennégy – négy különböző tagállamban letelepedett – vállalkozás (köztük hét multinacionális cég és hét kkv) kérdőíves megkérdezésével. |

2249 | A beérkezett és felhasznált vélemények összefoglalása Nem történt említés olyan súlyos kockázat fennállásáról, amely visszafordíthatatlan következményekkel járna. |

225 | Az elkészített gazdasági elemzés alapján megállapítható, hogy az érintett vállalkozások nagyobbik részének csak igen csekély költségei származnának az intézkedésből. Bizonyos esetekben azonban – például ha a vállalkozás több tagállam héanyilvántartásában is szerepel – az intézkedéssel járó költségek jelentősek lehetnek. A tanulmányból az is kiderül, hogy ez a költség az átadandó információk harmonizálásával és azok benyújtásának egyszerűsítésével csökkenthető. A tanulmány nyilvánvalóvá tette, hogy ha a kkv-knak jelentős költségre kell számítaniuk, akkor e költséget nagyban meghatározza az adatszolgáltatás módja. |

226 | A szakértői vélemény nyilvánosságát biztosító eszközök Az Adóügyi és Vámuniós Főigazgatóság internetes oldalán való közzététel. |

230 | Hatásvizsgálat A tervezett intézkedésre vonatkozóan nem készült teljes körű hatásvizsgálat. Az intézkedést azonban részletesen megtárgyalták a szakértői csoport keretében, gazdasági tanulmány készült róla, továbbá megvitatták a legfontosabb érintett szereplőkkel. A szakértők hangsúlyozták annak fontosságát, hogy az adóigazgatási szervek – a héacsalás elleni küzdelem hatékonysága érdekében – a lehető leggyorsabban hozzájussanak a Közösségen belüli kereskedelemre vonatkozó információkhoz. A tervezett intézkedés kiegyensúlyozott, mivel az adatokhoz való hozzáférés tekintetében átlagosan háromhavi időmegtakarítással jár, viszont csekély terhet jelent a vállalkozásoknak. Egyfelől korlátozott számú vállalkozást érint (a Közösségen belül héanyilvántartásban szereplő vállalatok 4 %-át). Másfelől a tanulmány rávilágított arra, hogy a vállalkozásokat terhelő többletköltség igen csekélyek, kivéve, ha az összesítő nyilatkozatok benyújtása ésszerűtlenül bonyolult eljárással történik. Márpedig a javaslat egyik rendelkezése kifejezetten ezen eljárások egyszerűsítésére irányul. |

A JAVASLAT JOGI ELEMEI |

305 | A javasolt rendelkezések összefoglalása A javaslat elsődlegesen arra irányul, hogy harmonizálja és egy hónapra csökkentse azt az időszakot, amely alatt a Közösségen belüli ügyletekről adatot kell szolgáltatni a 2006/112/EK tanácsi irányelv XI. címének 6. fejezetében említett összesítő nyilatkozatban. A javaslatnak célja továbbá, hogy három hónapról egy hónapra csökkentse azt a határidőt, amelyen belül a tagállamoknak ezen információkat egymás között továbbítaniuk kell. Az adócsalás elleni küzdelemhez szükséges információk rendelkezésre állása érdekében azon adatok havonta történő összegyűjtése is szerepel a javaslatban, amelyek az olyan, Közösségen belüli termékbeszerzésekre és más tagállamban letelepedett szolgáltatóktól való szolgáltatásvásárlásokra vonatkoznak, amelyek kapcsán a vevőt terheli az adófizetési kötelezettség. E célból az egy naptári évben 200 000 eurót meghaladó értékű ilyen ügyletekben érintett vevőknek havonta kell héabevallást benyújtaniuk. Ez a küszöbérték azt a célt szolgálja, hogy ne terheljék újabb kötelezettségek azon vállalkozásokat, amelyeknek csak eseti jelleggel vagy kis értékben vannak Közösségen belüli beszerzései, ugyanakkor a szabályozás kiterjedjen az adócsalási szempontból jelentős értékű ügyletekre. A javaslatban szerepel még, hogy az adatok keresztellenőrzése érdekében az említett szolgáltatásokra vonatkozó összegeket külön kell feltüntetni a bevallásban. A javaslat a szolgáltatások utáni adófizetési kötelezettségre vonatkozó szabályok harmonizálására irányuló rendelkezéseket is tartalmaz annak biztosítása érdekében, hogy az ügyletekre vonatkozó bejelentéseket az eladó és a vevő ugyanabban az időszakban tegye meg. E rendelkezések lehetővé teszik a szolgáltatott információk hatékony keresztellenőrzését. Végezetül a javaslat egyik rendelkezése az összesítő nyilatkozatok benyújtásának eljárását kívánja egyszerűsíteni a kirívóan bonyolult eljárást alkalmazó tagállamokban, hogy a benyújtás kevésbé terhelje meg az érintett vállalkozásokat. |

310 | Jogalap Az EK-Szerződés 93. cikke |

329 | A szubszidiaritás elve A javaslattal érintett témakör nem tartozik a Közösség kizárólagos hatáskörébe. A szubszidiaritás elvével azonban összhangban van, mivel céljai csak közösségi rendelkezések megalkotásával valósíthatók meg megfelelően. Jelen esetben a Közösségen belüli ügyletekkel kapcsolatos információk összegyűjtésére és cseréjére vonatkozó közös szabályokat a 2006/112/EK tanácsi irányelv és az 1798/2003/EK tanácsi rendelet már tartalmazza. A tagállamok pedig nem alkothatnak a közösségi szabályozással ellentétes nemzeti jogszabályokat. Következésképpen a hatályos harmonizált rendelkezéseket közösségi aktussal kell módosítani. A közösségi szinten elfogadott rendelkezésekkel a Közösségen belüli ügyletekhez kapcsolódó adócsalás elleni küzdelem is hatékonyabbá válik. |

Az arányosság elve A javaslat a következő okok miatt megfelel az arányosság elvének: |

331 | A Közösségen belüli ügyletekhez kapcsolódó adócsalás elleni küzdelemre vonatkozó stratégia megvitatásakor szóba kerültek olyan lehetőségek, amelyek gyökeresen megváltoztatják az adóbeszedés és az adófizetési kötelezettség rendszerét. Egyetértés alakult ki abban, hogy a szóban forgó intézkedések a gazdasági szereplőkre nézve olyan változásokkal járnának, amelyek lehetetlenné teszik a rövid távú megvalósítást. Ez az oka annak, hogy a javaslat csak kisebb mértékben módosítja a héairányelvet. Az új kötelezettségek méltányosan oszlanak meg az adóalanyok és az adóigazgatási szervek között. |

332 | A módosító rendelkezések , hogy azok csak kevés vállalkozást érintsenek. A héaköteles vállalkozásoknak mindössze 4 %-a nyújt be összesítő nyilatkozatot, és csupán 9 %-uk végez Közösségen belüli beszerzéseket. A módosítás ez utóbbiaknak is csak kis részére vonatkozik, a beszerzésekkel kapcsolatos magas küszöbértéknek köszönhetően. Ezenfelül a gazdasági szereplők által negyedévenként benyújtott összesítő nyilatkozatok 60 %-a csak egy-két adatsort tartalmaz, így az érintett szereplőkre – köztük a kis- és középvállalkozások többségére – csekély mértékű többletteher hárul. Egyébiránt az intézkedés nem változat az összesítő nyilatkozatoknak sem a formáján, sem a tartalmán: mindössze benyújtásuk rendszerességét módosítja. A héabevallásokat illetően egyetlen új kötelezettség jön létre, amely egy, a termékek vonatkozásában már meglévő adatszolgáltatási kötelezettségnek a szolgáltatásokra való kiterjesztését jelenti. |

Az eszköz megválasztása |

341 | Javasolt eszköz(ök): rendelet, irányelv. |

342 | Más eszközök a következő okok miatt nem lennének megfelelőek: A hatályos szabályozási keret csak rendelettel és irányelvvel módosítható. |

KÖLTSÉGVETÉSI VONATKOZÁSOK |

409 | A javaslat nincs hatással a Közösség költségvetésére. |

TOVÁBBI INFORMÁCIÓK |

510 | Egyszerűsítés |

511 | A javaslat egyszerűsíti a magánvállalkozásokra és magánszemélyekre vonatkozó adminisztratív eljárásokat. |

514 | A lefolytatott gazdasági vizsgálatból kiderül, hogy az összesítő nyilatkozatok benyújtása különösen jelentős terhet jelent a vállalkozásoknak, ha a benyújtási eljárás során kézzel kell bevinni az adatokat egy elektronikus formanyomtatványba. A javaslat előírja a tagállamoknak az összesítő nyilatkozatok elektronikus fájlban való benyújtásának lehetővé tételét, amivel bizonyos esetekben mentesíti az adóalanyokat a bonyolult adatbeviteli kötelezettség alól. |

550 | Megfelelési táblázat A tagállamok kötelesek eljuttatni a Bizottsághoz az irányelvet átültető nemzeti rendelkezések szövegét, valamint az e rendelkezések és az irányelv közötti megfelelést bemutató táblázatot. |

570 | A javaslat részletes magyarázata fejezetenként vagy cikkenként Az irányelvet érintő módosítások Az irányelv 64. és 66. cikkének módosítása, valamint az új 65a. cikk beillesztése az adófizetési kötelezettségre vonatkozó szabályok Közösségen belüli egységességének biztosítására irányul, hogy ügyleteik bevallásához a szolgáltatásnyújtóknak ne kelljen ügyfeleik letelepedési helyétől függően eltérő adófizetési szabályoknak megfelelniük. Ez a módosítás alapvető fontosságú ahhoz, hogy a szolgáltatást nyújtók által benyújtott összesítő nyilatkozatokban foglalt adatokat keresztellenőrzéssel össze lehessen vetni az ugyanezen szolgáltatásokat igénybe vevők által benyújtott héabevallásokban foglaltakkal. Az irányelv 250. cikke (2) bekezdésének módosítása a héabevallások benyújtásának egyszerűsítésére irányul. Az irányelv 251. cikkének módosítása azt hivatott biztosítani, hogy a Közösségen belüli szolgáltatásnyújtásokra vonatkozó információkat valamennyi tagállamban összegyűjtsék, így keresztellenőrzéssel össze lehessen őket vetni az összesítő nyilatkozatokban szereplő információkkal. Az irányelv 252. cikkének módosítása a vásárlásokra vonatkozó információgyűjtés rendszerességének az eladásokra vonatkozó adatgyűjtés rendszerességéhez való igazítására irányul. A javaslat azonban küszöbértéket vezet be annak érdekében, hogy az információgyűjtés csak az adócsalási szempontból jelentős összegű ügyleteket érintse, és ne jelentsen újabb kötelezettséget az adóalanyok széles körének. Az irányelv 263–265. cikkének módosítása havi rendszerességűvé teszi az összesítő nyilatkozatok benyújtását. Az irányelv 263. cikke (2) bekezdésének módosítása az összesítő nyilatkozatok benyújtásának egyszerűsítésére irányul. A rendeletet érintő módosítások A rendelet 23. és 24. cikkének módosítása arra irányul, hogy a rendelet összhangba kerüljön az irányelvvel. A rendelet 25. cikkének módosítása a tagállamok közötti információcsere gyorsítására irányul. |

F-11066 |

1. 2008/0058 (CNS)

Javaslat:

A TANÁCS IRÁNYELVE

a közös hozzáadottértékadó-rendszerről szóló, 2006. november 28-i 2006/112/EK tanácsi irányelvnek a Közösségen belüli ügyletekkel kapcsolatos adócsalás elleni küzdelem érdekében történő módosításáról

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 93. cikkére,

tekintettel a Bizottság javaslatára[1],

tekintettel az Európai Parlament véleményére[2],

tekintettel az Európai Gazdasági és Szociális Bizottság véleményére[3],

mivel:

(1) A hozzáadottérték-adóval (héa) kapcsolatos csalás jelentősen befolyásolja a tagállamok adóbevételeit, valamint megzavarja a belső piacon folytatott gazdasági tevékenységet, mivel kizárólag csalási célzatú termékmozgáshoz, valamint ésszerűtlenül alacsony árú termékek piacra bocsátásához vezetnek.

(2) A héacsalás egyik okaként a közösségi héarendszer – főként pedig a Közösségen belüli termékértékesítések vonatkozásában a közös hozzáadottértékadó-rendszerről szóló, 2006. november 28-i 2006/112/EK irányelvben[4] létrehozott információcsere-rendszer – hiányosságai említhetők. Különösen az az idő akadályozza ezen információknak az adócsalás elleni küzdelem érdekében való hatékony felhasználását, amely az adott ügylet és a rá vonatkozó információnak a héával kapcsolatos információcsere-rendszerben való továbbítása között telik el.

(3) A héacsalás elleni küzdelem hatékonysága érdekében szükséges, hogy azon tagállam igazgatási szervei, amelyben a héakötelezettség keletkezik, a lehető legrövidebb határidőn belül információval rendelkezzenek a Közösségen belüli ügyletekről.

(4) Annak érdekében, hogy az adatok keresztellenőrzése hasznos legyen az adócsalás elleni küzdelem szempontjából, célszerű biztosítani, hogy a Közösségen belüli ügyletek bevallása egyazon adómegállapítási időszak szerint történjék egyfelől az eladó, illetve a szolgáltatást nyújtó, másfelől a vevő, illetve a szolgáltatást igénybe vevő részéről.

(5) Annak érdekében, hogy az adóigazgatási szervek fel tudják használni a kapott adatokat, célszerű ugyanolyan időközönként információt gyűjteni egyfelől a termékértékesítésekről és szolgáltatásnyújtásokról, másfelől azon Közösségen belüli ügyletekről, amelyek kapcsán a vevő vagy a szolgáltatást igénybe vevő köteles az adó megfizetésére.

(6) Tekintettel a környezet és a gazdasági szereplők munkaeszközeinek fejlődésére, célszerű számukra biztosítani, hogy az őket terhelő adminisztratív költségek csökkentése érdekében bejelentési kötelezettségüknek egyszerű elektronikus eljárás útján tehessenek eleget.

(7) Figyelembe véve, hogy a héacsalás elleni küzdelem tekintetében tervezett fellépés céljait a tagállamok – amelyeknek ez irányú intézkedései a többi tagállam által gyűjtött információktól függ – nem tudják megfelelően megvalósítani, és ezért e fellépés – valamennyi tagállam szükségszerű érintettsége miatt – közösségi szinten jobban megvalósítható, a Közösség intézkedéseket hozhat a Szerződés 5. cikke szerinti szubszidiaritás elvének megfelelően. A hivatkozott cikkben meghatározott arányosság elvével összhangban ez az irányelv nem lépi túl az említett célkitűzések eléréséhez szükséges mértéket.

(8) Ezért a 2006/112/EK irányelvet ennek megfelelően módosítani kell,

ELFOGADTA EZT AZ IRÁNYELVET:

1. cikk

A 2006/112/EK irányelv a következőképpen módosul:

1) A 64. cikk (2) bekezdésének helyébe a következő szöveg lép:

„(2) Az olyan szolgáltatásnyújtás, amely után a 196. cikk alapján a szolgáltatás igénybevevőjének kell héát fizetnie, amely egy évnél hosszabb ideig folyamatosan tart, és amely ezalatt sem elszámolásnak, sem kifizetésnek nem képezi tárgyát, minden naptári év végén teljesítettnek tekintendő mindaddig, amíg a szolgáltatásnyújtás véget nem ér.

A tagállamok bizonyos – az előző albekezdésben említetteken kívüli – esetekben elrendelhetik, hogy az egy meghatározott időszakon keresztül történő folyamatos termékértékesítéseket és szolgáltatásnyújtásokat úgy kell tekinteni, mint amelyek legalább egyéves időszakonként teljesülnek.”

2) A szöveg a következő 65a. cikkel egészül ki:

„ 65a. cikk

Ha még a szolgáltatásnyújtás teljesülése, illetőleg az előlegfizetés előtt állítanak ki számlát olyan szolgáltatásnyújtásról, amely után a 196. cikk alapján a szolgáltatás igénybevevőjének kell héát fizetnie, akkor az adófizetési kötelezettség a számla kézhezvételekor keletkezik, a számla összegének megfelelően.”

3) A 66. cikk a következő második albekezdéssel egészül ki:

„Az első albekezdésben szereplő eltérés azonban nem alkalmazható azon szolgáltatásnyújtásokra, amelyek esetében a héát a 196. cikk alapján a szolgáltatás igénybevevője fizeti.”

4) A 250. cikk (2) bekezdésének helyébe a következő szöveg lép:

„(2) Az (1) bekezdésben említett bevallást elektronikus fájlban kell benyújtani.

A tagállamok azonban engedélyezhetik az adóalanyok meghatározott csoportjainak, hogy a bevallást más módon nyújtsák be.”

5) A 251. cikk a következő f) ponttal egészül ki:

„f) a Közösségben letelepedett adóalanyok által nyújtott olyan szolgáltatások vételárának héa nélkül számított összege, amelyekre vonatkozóan a 196. cikk értelmében az adóalany minősül adófizetésre kötelezettnek, és amelyek után az adófizetési kötelezettség ezen adómegállapítási időszakban keletkezett.”

6) A 252. cikk (2) bekezdésének helyébe a következő szöveg lép:

„(2) Az adómegállapítási időszak egy hónapig tart.

A tagállamok ennél hosszabb, de egy évnél nem hosszabb időszakot is megállapíthatnak, ha az adóalany által a Közösségen belül beszerzett áruk és az általa igénybe vett olyan szolgáltatások összege, amelyek után a 196. cikk alapján héafizetési kötelezettsége keletkezett, az előző naptári évben nem haladja meg a 200 000 eurót vagy annak a nemzeti pénznemben kifejezett értékét.”

7) A 263. cikk helyébe a következő szöveg lép:

„ 263. cikk

1. Az összesítő nyilatkozatot minden egyes naptári hónapra vonatkozóan egy hónapnál nem hosszabb határidőn belül és a tagállamok által meghatározott eljárásoknak megfelelően kell összeállítani.

2. Az (1) bekezdésben említett összesítő nyilatkozatot elektronikus fájlban kell benyújtani.

A tagállamok azonban engedélyezhetik az adóalanyok meghatározott csoportjainak, hogy az összesítő nyilatkozatot más módon nyújtsák be.”

8) A 264. cikk (2) bekezdésének helyébe a következő szöveg lép:

„(2) Az (1) bekezdés d) pontjában említett összegeket arra a naptári hónapra vonatkozóan kell bevallani, amelynek során az adófizetési kötelezettség keletkezett.

Az (1) bekezdés f) pontjában említett összegeket arra a naptári hónapra vonatkozóan kell bevallani, amelynek során a termékeket beszerző személy a korrekcióról értesítést kapott.”

9) A 265. cikkben a (2) bekezdés helyébe a következő szöveg lép:

„2. Az (1) bekezdés c) pontjában említett összegeket arra a naptári hónapra vonatkozóan kell bevallani, amely során az adófizetési kötelezettség keletkezett.”

2. cikk Átültetés

1. A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek 2010. január 1-jétől megfeleljenek. E rendelkezések szövegét, valamint az e rendelkezések és az irányelv közötti megfelelést bemutató táblázatot haladéktalanul megküldik a Bizottságnak.

A tagállamok által elfogadott rendelkezéseknek hivatkozniuk kell erre az irányelvre, vagy hivatalos kihirdetésük alkalmával ilyen hivatkozással együtt kell megjelenniük. A hivatkozás módját a tagállamok határozzák meg.

2. A tagállamok megküldik a Bizottságnak nemzeti joguk azon főbb rendelkezéseinek szövegét, amelyeket az irányelv tárgykörében fogadnak el.

3. cikk

Ez az irányelv az Európai Unió Hivatalos Lapjában való kihirdetését követő [...]. napon lép hatályba.

4. cikk

Ennek az irányelvnek a tagállamok a címzettjei.

Kelt Brüsszelben, […]-án/-én.

a Tanács részéről

az elnök

2008/0059 (CNS)

Javaslat:

A TANÁCS RENDELETE

az 1798/2003/EK rendeletnek a Közösségen belüli ügyletekkel kapcsolatos adócsalás elleni küzdelem érdekében történő módosításáról

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre, és különösen annak 93. cikkére,

tekintettel a Bizottság javaslatára[5],

tekintettel az Európai Parlament véleményére[6],

tekintettel az Európai Gazdasági és Szociális Bizottság véleményére[7],

mivel:

(1) A héacsalás elleni küzdelem hatékonysága érdekében elengedhetetlen, hogy a tagállamok a lehető legrövidebb időn belül beszerezzék és kicseréljék a Közösségen belüli ügyletekre vonatkozó információkat. A vállalkozásokat érintő könyvviteli és pénzügyi időszakokat figyelembe véve e célból legmegfelelőbb az egy hónapos határidő.

(2) Tekintettel azokra a változásokra, amelyeket a 2008/XX/EK tanácsi irányelv[8] vezet be azon időszakok kapcsán, amelyeket a közös hozzáadottértékadó-rendszerről szóló, 2006. november 28-i 2006/112/EK tanácsi irányelv[9] állapít meg a Közösségen belüli ügyletekre vonatkozó bevallásokat illetően, módosítani kell az említett időszakokra vonatkozó hivatkozásokat a hozzáadottérték-adó területén történő közigazgatási együttműködésről, valamint a 218/92/EGK rendelet hatályon kívül helyezéséről szóló, 2003. október 7-i 1798/2003/EK tanácsi rendeletben[10].

(3) Figyelembe véve, hogy a héacsalás elleni küzdelem tekintetében tervezett fellépés céljait a tagállamok – amelyeknek ez irányú intézkedései a többi tagállam által gyűjtött információtól függ – nem tudják megfelelően megvalósítani, és ezért e fellépés – valamennyi tagállam szükségszerű érintettsége miatt – közösségi szinten jobban megvalósítható, a Közösség intézkedéseket hozhat a Szerződés 5. cikke szerinti szubszidiaritás elvével összhangban. Az említett cikkben foglalt arányosság elvének megfelelően e rendelet nem lépi túl az e célkitűzések eléréséhez szükséges mértéket.

(4) Mivel az ezen rendeletben szereplő módosítások szükségesek ahhoz, hogy az 1798/2003/EK rendeletet a 20XX/XX/EK irányelv rendelkezéseihez igazítsák, és mivel a tagállamok 2010. január 1-jéig kötelesek megfelelni az említett irányelvnek, ez a rendelet ugyanekkor léptetendő hatályba.

(5) Ezért az 1798/2003/EK rendeletet ennek megfelelően módosítani kell.

ELFOGADTA EZT A RENDELETET:

1. cikk

Az 1798/2003/EK rendelet a következőképpen módosul:

1) A 23. cikk második albekezdésének helyébe a következő szöveg lép:

„A 2. pont első albekezdésében említett értékeket az információt adó tagállam pénznemében tüntetik fel, és azok a 2010. január 1-jét megelőző időszakok tekintetében naptári negyedévre, az e dátumot követő időszakok tekintetében pedig naptári hónapra vonatkoznak.”

2) A 24. cikk második albekezdésének helyébe a következő szöveg lép:

„A 2. pont első albekezdésében említett értékeket az információt adó tagállam pénznemében tüntetik fel, és azok a 2010. január 1-jét megelőző időszakok tekintetében naptári negyedévre, az e dátumot követő időszakok tekintetében pedig naptári hónapra vonatkoznak.”

3) A 25. cikk (1) és (2) bekezdésének helyébe a következő szöveg lép:

„(1) Amennyiben egy tagállam illetékes hatósága a 23. és a 24. cikk alapján köteles információhoz való hozzáférést biztosítani, e kötelezettségének a lehető leghamarabb, de legkésőbb azon naptári hónap végétől számítva egy hónapon belül eleget tesz, amelyre az információ vonatkozik.

(2) Az (1) bekezdéstől eltérve olyan esetekben, amikor az adatbázist a 22. cikkben meghatározott körülmények között további információval egészítik ki, a lehető leghamarabb, de legkésőbb azon naptári hónap végétől számítva egy hónapon belül hozzáférést kell adni ezen információkhoz, amelyben azokat beszerezték.”

2. cikk

Ez a rendelet 2010. január 1-jén lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, […]-án/-én.

a Tanács részéről

az elnök

[1] HL C […]., […]., […] o.

[2] HL C […]., […]., […] o.

[3] HL C […]., […]., […] o.

[4] HL L 347., 2006.12.11., 1. o. A legutóbb a 2008/8/EK irányelvvel (HL L 44., 2008.2.20., 11. o.) módosított irányelv.

[5] HL C […]., […]., […] o.

[6] HL C […]., […]., […] o.

[7] HL C […]., […]., […] o.

[8] HL L XXX, XXX. o.

[9] HL L 347., 2006.12.11., 1. o. A legutóbb a 2008/8/EK irányelvvel (HL L 44., 2008.2.20., 11. o.) módosított irányelv.

[10] HL L 264., 2003.10.15., 1. o. A legutóbb a 2008. február 12-i 143/2008/EK rendelettel (HL L 44., 2008.02.20., 1. o.) módosított rendelet.